"Capitalism: A Love Story", סרטו הדוקומנטרי המדובר של הבמאי מייקל מור, לא יתמודד על פרס האוסקר, כך עולה מרשימת 15 הסרטים הדוקומנטריים שנבחרו על ידי האקדמיה האמריקאית לקולנוע להתמודד בקטגוריה התיעודית של הטקס. גם הסרט המדובר "Tyson", אודות המתאגרף הנודע, לא נכלל ברשימה, וכך גם "This is It", סרטו של קני אורטגה המתעד את החזרות למופע הקאמבק של מייקל ג'קסון.
מור זכה בעבר באוסקר בקטגוריה הדוקומנטרית עבור סרטו "באולינג לקולומביין". סרטו הנוכחי הוא הסרט הדוקומנטרי הרווחי ביותר בארצות ברית השנה, עם הכנסות בגובה 14 מיליון דולר. כמו כן, זכה הסרט לשבחי הביקורת והוצג בפסטיבלים רבים ברחבי העולם.
15 הסרטים שכן נכללו ברשימת המתמודדים נבחרו מבין 89 סרטים שהוגשו לוועדה מיוחדת של האקדמיה ונמצאו מתאימים. מתוך ה-15 הללו, ייבחרו חמישה פיינליסטים אשר יתמודדו על הפרס בטקס שייערך ב-7 במרץ 2010. המועמדים המובילים במירוץ זה הם "Burma VJ", המתעד את ההתקוממות העממית נגד המשטר הצבאי בבורמה, "Food Inc" של זוכה האמי רוברט קנר, שבוחן את שיטת גידולי המזון בתעשיית החקלאות האמריקאית, וכן "The Cove" על תופעת הרג הדולפינים ביפן.
בזווית הישראלית נרשמה אכזבה, שכן שני סרטים תיעודיים, שנרכשו להפצה בארצות הברית וזכו לביקורות טובות, לא נכללו ברשימה. הראשון הוא "הגלגול" של נתי ברץ, שמתעד מסע למציאת גלגול נשמתו של מאסטר טיבטי, והשני הוא "השמצה" של יואב שמיר, שעוסק בתופעת האנטישמיות המודרנית ואף מתמודד ברשימה הסופית לאוסקר האירופאי.